
AVIZ

asupra propunerii legislative privind restituirea la Academia Română a Fondului numismatic, filatelic şi a Fondului Casa Regală

Cu adresa nr. 155 din 15 octombrie 1998, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă privind restituirea la Academia Română a Fondului numismatic, filatelic şi a Fondului Casa Regală.

In urma examinării, în şedinţa din data de 02 iunie 1999, Comisia pentru buget, finanţe şi bănci, cu majoritate de voturi, a hotărât respingerea din următoarele considerente:

· propunerea nu explicitează regimul juridic actual al obiectelor vizate a fi restituite Academiei Române şi nici temeiul juridic al deposedării;

· potrivit Legii nr. 16/1996 referitoare la Arhivele Naţionale, art. 15-19, documentele care fac parte din Fondul Arhivistic al României nu mai pot fi retrase din administrarea Arhivelor Naţionale;

· o parte a Fondului numismatic, filatelic şi a Fondului Casa Regală au fost preluate de către Academia Română după 1950, de la alte instituţii, iar clarificarea situaţiei juridice urmează a se realiza odată cu definitivarea situaţiei juridice a celorlalte bunuri care au trecut în proprietatea statului în timpul regimului comunist;

· Guvernul în prezent lucrează la definitivarea unui proiect de Lege privind restituirea acestor bunuri şi va avea în vedere propunerile din această iniţiativă legislativă.

